tartuNLP/wikipedia-smugri-20251201 huggingface dataset:
Adolph Baller

Adolph Baller (30. heinäkuuta 1909 Brody – 23. tammikuuta 1994 Palo Alto) oli puolalaissyntyinen, yhdysvaltalaistunut pianisti. Hän tuli tunnetuksi etenkin klassismin ja romantiikan aikojen ohjelmiston esittäjänä.
Baller lähti 8- tai 9-vuotiaana perheensä luota opiskelemaan Wieniin. Hän teki solistidebyyttinsä 13-vuotiaana Wienin filharmonikkojen kanssa. Sittemmin hän esiintyi orkesterien kanssa monissa Euroopan maiden pääkaupungeissa. Vuonna 1938 Baller joutui juutalaisena natsien väkivallan uhriksi, mikä johti pitkään toipumisjaksoon. Baller pakeni Edith Straussin kanssa Unkariin, jossa menivät naimisiin, ja siirtyivät sieltä Jugoslaviaan ja sitten joulukuussa 1938 Yhdysvaltoihin. Kaliforniaan Baller meni ensimmäisen kerran vuonna 1941 Yehudi Menuhinin vieraana. Duo esiintyi yhdessä viidentoista vuoden ajan.
Baller oli vuosina 1942–1943 mukana perustamassa eri puolilla maailmaa konsertoinutta Alma Trio -kokoonpanoa. Alkuperäiskokoonpanoon kuuluivat hänen kanssaan sellisti Gábor Rejtő ja viulisti Roman Totenberg; myöhemmin viulistiksi tuli Andor Toth. Vuonna 1970 Baller vetäytyi triosta virallisesti, vaikka esiintyikin sen kanssa vielä monien vuosien ajan kotiseuduillaan. Hän kuului 31 vuoden ajan Stanfordin yliopiston henkilökuntaan. Lisäksi hän opetti San Franciscon musiikkikonservatoriossa ja San Rafaelin Dominican Collegessa sekä yksityisesti. Hänen johdollaan opiskelivat muiden muassa William Corbett-Jones, Roy Bogas, Gita Karasik, Patricia Michaelian ja Jerome Rose. 
Baller jäi leskeksi vaimonsa Edithin kuoltua vuonna 1987. Hänellä oli tytär. Baller kuoli 84-vuotiaana munuaisten vajaatoimintaan. Kymmenen vuotta ennen hänen kuolemaansa Stanfordin yliopistossa oli perustettu hänen kunniakseen säätiö pianonsoiton opiskelijoiden avustamiseen stipendein.
Positions (kappale)

Positions on yhdysvaltalaislaulajan Ariana Granden musiikkikappale. Sen julkaisi Republic Records hänen samannimisen studioalbumin ensimmäisenä singlenä 23. lokakuuta 2020. Kappaleen ovat sanoittaneet Grande, Angelina Barrett, Brian Vincent Bates, Nija Charles, James Jarvis, Tommy Brown, London on da Track ja Mr. Franks, joista kolme viimeisintä myös tuottivat sen. "Positions" on keskitempoinen kappale jossa sekoittuvat pop sekä R&amp;B lajityypit trap-rytmin, kitaran sekä alttoviulun päällä. Sanoiltaan kappale kertoo siitä kun Grande laajentaa romanttisia avauksiaan hänen rakkauden kiinnostukseensa.
"Positions" sai pääosin positiivisen vastaanoton musiikkikriitikoilta, jotka ylistivät sen pirteää ja lempeää säveltä. Kappaleen musiikkivideon ohjasi Dave Meyers ja se julkaistiin singlen julkaisupäivänä. Videolla nähdään Grande Yhdysvaltain presidentin roolissa. Kappaleelle on toteutettu myös livemusiikkivideo, joka julkaistiin 22. heinäkuuta 2021.
"Positions" oli kaupallisesti kansainvälinen menestys, sen päästyä singlelistan kärkeen Australiassa, Irlannissa, Isossa-Britanniassa, Israelissa, Kanadassa, Liettuassa, Malesiassa, Singaporessa, Unkarissa, Uudessa-Seelannissa ja Yhdysvalloissa. Lisäksi se pääsi singlelistan viiden parhaan joukkoon Boliviassa, Guatemalassa, Islannissa, Panamassa, Perussa, Portugalissa, Skotlannissa, Sveitsissä ja Tanskassa.
Seinäjoen taidehalli

Seinäjoen taidehalli on näyttelytila, joka toimii Kalevan navetan toisessa kerroksessa osana Seinäjoen kaupungin kulttuuripalveluita. Hallin taidenäyttelyissä on esillä sekä suomalaisten että muiden, painotetusti pohjoismaalaisten taiteilijoiden töitä.
Seinäjoen taidehalli toimi syksystä 1980 vuoteen 2019 osoitteessa Upankatu 3, josta se siirtyi maaliskuussa 2020 Kalevan navettaan. Siirtymisen yhteydessä julkaistiin taidehallin siihenastista historiaa Tellervo Lahden kartoittamana käsittelevä teos "Seinäjoen taidehalli 1980–2019".
34+35

34+35 on yhdysvaltalaislaulajan Ariana Granden musiikkikappale. Sen julkaisi Republic Records hänen Positions-studioalbumin toisena singlenä 30. lokakuuta 2020. Kappaleen ovat sanoittaneet Grande, Albert Stanaj, Courageous Xavier Herrera, Scott Nicholson, Steven Franks, Tayla Parx, Victoria Monét, sekä sen tuottajat Peter Lee Johnson ja Tommy Brown. Kappaleen nimi ja kertosäe viittaavat 69-seksiasentoon, muiden säkeiden ja sanoitusten sisältäessä muutamia seksuaalisia sanaleikkejä, kaksimielisyyksiä ja seksivitsejä. Kappaleen musiikkivideon ohjasi Director X ja se julkaistiin 17. marraskuuta 2020. Kappaleesta on toteutettu myös miksattu versio, jolla vierailevat yhdysvaltalaisräppärit Doja Cat sekä Megan Thee Stallion. Miksattu versio julkaistiin 15. tammikuuta 2021.
"34+35" oli kaupallisesti kansainvälinen menestys, sen päästyä singlelistan viiden parhaan joukkoon Australiassa, Irlannissa, Isossa-Britanniassa, Japanissa, Kanadassa, Malesiassa, Paraguayssa, Puerto Ricossa, Singaporessa, Uudessa-Seelannissa ja Yhdysvalloissa.
Hopeatalkakala

Hopeatalkakala ("Diretmus argenteus") tai hopeapää on talkakaloihin kuuluva kalalaji. Lajia tavataan syvistä vesistä kaikista valtameristä. 
Koko ja ulkonäkö.
Hopeatalkakala voi kasvaa suurimmillaan noin 28 cm pitkäksi ja tavanomainen pituus on noin 9 cm. Ruumiinmuodoltaan laji on kiekkomainen, korkea ja litteä. Pää on kookas ja silmät hyvin suuret. Silmissä on runsaasti opsiineja, joten hopeapää kykenee aistimaan värejä myös vähäisessä valossa. Kalan selkä- ja peräevät ovat pitkät ja eväruodot ovat piikikkäät. Pyrstöevä on voimakkaasti haarautunut. Hopeatalkakala on väriltään selästään tumman ruskea ja kyljistään ja vatsastaan hopeanharmaa. Nuorilla hopeatalkakaloilla on päässään kaksi piikkiä.
Levinneisyys ja elintavat.
Hopeatalkakalaa tavataan Atlantista, Intian valtamerestä ja Tyynessämerestä lauhkeilta ja lämpimiltä alueilta. Tavanomaisesti se liikkuu 500–700 metrin syvyydessä ja syvimmillään kalaa on tavattu 2 000 metrin syvyydessä. Kalan ravintoa on eläinplankton.
POV

POV (akronyymi lauseelle "point of view") on yhdysvaltalaislaulajan Ariana Granden musiikkikappale. Sen julkaisi Republic Records hänen Positions-studioalbumin kolmantena singlenä 19. huhtikuuta 2021. Kappaleen ovat sanoittaneet Grande, Tayla Parx, sekä sen tuottajat Mr. Franks, Oliver "Junior" Frid ja Tommy Brown. Kappaleelle on tehty myös Director X:n ohjaama lyriikkavideo, joka julkaistiin 30. huhtikuuta 2021. Lyriikkavideon lisäksi kappaleelle on toteutettu livevideo, joka julkaistiin 21. kesäkuuta 2021.
"POV" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Irlannissa, Isossa-Britanniassa, Puerto Ricossa ja Uudessa-Seelannissa. Lisäksi se pääsi singlelistan kolmenkymmenen parhaan joukkoon Australiassa, Singaporessa ja Yhdysvalloissa.
Isoärviä

Isoärviä ("Myriophyllum aquaticum") on ärviäkasvien (Haloragaceae) heimoon, ärviöiden ("Myriophyllum") sukuun kuuluva kasvilaji.
Isoärviä on monivuotinen vesikasvi, jonka varret voivat kasvaa jopa noin 180 cm pitkiksi. Varret ovat juurehtivia ja laji voi muodostaa kasvustoja. Lehdet sijaitsevat varsissa kiehkuroina ja niitä on varsissa sekä vedenalaisissa että vedenpäällisissä osissa. Vedenpäälliset lehdet ovat väriltään tummansinivihreitä. Kukat kehittyvät kesällä vedenpäällisten varsien lehtihankoihin ja ovat pieniä sekä kellanvihreitä.
Isoärviä kasvaa luontaisena Etelä-Amerikassa, Australiassa ja Uudessa-Seelannissa, mutta on levinnyt ainakin Pohjois-Amerikassa melko laajalti viljelykarkulaisena luontoon ja on tietyillä alueilla nykyisin haitallinen vieraslaji.
Uudelleenkäyttö

Uudelleenkäyttö tarkoittaa esineen tai osan käyttämistä uudelleen samassa tarkoituksessa, johon se on valmistettu. 
Jätelainsäädännön ensisijaisena tavoitteena on jätteen synnyn ehkäiseminen ja vähentäminen. Uudelleenkäyttö vähentää uusien, neitseellisten, luonnonvarojen ja energian käyttöä merkittävästi. Lisäksi jäävät syntymättä tuotteen valmistuksesta ja loppukäsittelystä/jätteen hävittämisestä koituvat päästöt maahan, ilmaan ja veteen. Uudelleenkäyttö on myös merkittävästi kierrätystä työllistävämpää. 
Uudelleenkäyttö on eri asia kuin uusiokäyttö. Uusiokäytössä eli kierrätyksessä tuote käytetään usein raaka-aineena jonkin uuden tuotteen valmistukseen. Myös kiertotalousajattelussa uudelleenkäyttö edeltää kierrätystä.
Scholzin hallitus

Scholzin hallitus oli liittokansleri Olaf Scholzin johtama vähemmistöhallitus, joka toimi 8. joulukuuta 2021 – 6. toukokuuta 2025. Sen muodostivat Saksan sosiaalidemokraattinen puolue (SPD) ja Vihreät. Sen seuraajaksi tuli Merzin hallitus.
Hallitus tunnettiin lempinimellä "liikennevalokoalitio" () johtuen hallituspuolueiden tunnusväreistä.
6. marraskuuta 2024 Vapaa demokraattinen puolue (FDP) ilmoitti eroavansa hallituksesta, jonka jälkeen koalitiohallitus jatkoi vähemmistöhallituksena. 16. joulukuuta 2024 hallitus kaatui saadessaan epäluottamuslauseen. Hallitus jatkoi toimitusministeristönä.
Hallitus.
Lähde:
Totuuksia popmusiikista

Totuuksia popmusiikista on Paula Vesalan EP-levy, joka julkaistiin 10. syyskuuta 2021.
Anaganmesipaunikko

Anaganmesipaunikko ("Monanthes anagensis") on maksaruohokasvien (Crassulaceae) heimoon, mesipaunikkojen ("Monanthes") sukuun kuuluva kasvilaji.
Anaganmesipaunikko on monivuotinen, pienikokoinen ja haarova kasvilaji, joka kasvaa enintään 20 cm korkeaksi. Sen varret ovat kasvutavaltaan maanmyötäisiä tai kohenevia. Lehdet ovat kapeansoikeita, kaljuja sekä väriltään vihreitä tai punertavia. Lehtien yläpinnoilla on yleensä pituussuuntaisia uurteita. Kukat sijaitsevat varsien päissä ja kukkaperät sekä kukkapohjukset ovat kaljuja tai lähes kaljuja. Kukat ovat 6–8-lukuisia ja niiden teriöt ovat vaaleankeltaisia. Anaganmesipaunikko kukkii huhti–toukokuussa.
Anaganmesipaunikko kasvaa luonnossa Teneriffan saarella.
Euroshopper Energy Drink

 
Euroshopper Energy Drink on Euro Shopper -merkillä myytävä energiajuoma, jota myydään 0,25 ja 0,5 litran tölkeissä. Suomessa on myös saatavilla marjanmakuista versiota juomasta, jota puolestaan myydään ainoastaan 0,25 litran tölkeissä. 
Suomalaisessa populaarikulttuurissa ja puhekielessä juomasta käytetään sen merkkiin viitaten usein akronyymiä "ES".
Heinäkuussa 2022 reseptiä muutettiin korvaamalla osa juoman sokerista sukraloosi- ja asesulfaami K-makeutusaineilla. Tämä johti sen myynnin romahtamiseen, joten vanhalla reseptillä valmistettuja tuotteita alettiin myydä uudelleen syyskuussa 2023. 
Euroshopper Energy Drinkiä on myyty Suomessa vuodesta 2008 lähtien, ja juomasta on muodostunut internet-kulttuurissa jonne-vitsien ansiosta meemi. Juomaa pidetään yleensä edullisena vaihtoehtona muihin energiajuomiin, minkä seurauksena juomasta on tullut suosittu nuorison keskuudessa, vaikka halvempia juomia saa, vaikkei K-ryhmän kaupoissa. 
ES ja ES Sugar Free esiintyivät molemmat alkuvuoden 2025 listauksessa 10 suosituimmasta energiajuomasta K-kaupoissa.
Jaakko Saajos

Veli Jaakko Saajos (20. huhtikuuta 1926 Lohja – 20. toukokuuta 2008 Naantali) oli suomalainen yrittäjä ja yritysjohtaja, joka sai teollisuusneuvoksen arvonimen.
Saajoksen vanhemmat olivat toimitusjohtaja Aarne Johannes Saajos, aiemmin Söderling, ja Suoma Margareta Johansson ja puoliso Maj-Lis Margareta Fagerström. Saajos kävi keskikoulun ja meni sähköasentajan oppisopimuskoulutukseen Strömbergille. Valmistuttuaan vuonna 1946 Saajos työskenteli sähkölaitteiden korjaamossa, kunnes perusti vuonna 1948 oman yrityksensä, Lohjan Metalli ja Sähkö.
J. Saajos Rakennustakomo -yrityksen hän perusti vuonna 1960 ryhtyen valmistamaan metalliovia erilaisiin käyttökohteisiin. Yrityksen toiminta laajeni alumiinisiin julkisivurakenteisiin ja laivojen metallirakenteisiin ja -oviin. Se pääsi jo varhain hyötymään sarjatuontannosta, investoiden merkittävästi tuotantoautomaatioon ja uusiin valmistusteknologioihin. Samalla se kehitti Saajoksen johdolla ovi- ja lukitusratkaisuja, joista monet suojattiin patenteilla ja mallioikeuksilla. Vuodesta 1973 alkaen J. Saajos nimellä toiminut yritys kansainvälistyi ja kasvoi merkittävästi 1980-luvulla. Saajos jatkoi perheyhtiön toimitusjohtajana vuoteen 1983 asti. Teollisuusneuvoksen arvonimen hän sai samana vuonna. Palo- ja turvaovien valmistukseen, asennukseen ja huoltoon yhä keskittyneen yrityksen asiakkaita on niin laivan- kuin talonrakennusalalla.
Oh My God (Adelen kappale)

Oh My God on englantilaislaulaja Adelen kappale ja toinen single hänen neljänneltä studioalbumiltaan "30". Single julkaistiin 29. marraskuuta 2021, kymmenen päivää albumin julkaisun jälkeen. Kappaleen ovat kirjoittaneet Adele ja sen tuottaja Greg Kurstin.
Kappale nousi kymmenen parhaan singlen joukkoon useassa maassa, muun muassa Isossa-Britanniassa, Yhdysvalloissa ja Suomessa.
Kappaleen musiikkivideo julkaistiin 12. tammikuuta 2022.
Posliinihyasintti

Posliinihyasintti eli sineposliinihyasintti ("Puschkinia scilloides") on hyasinttien lähisukuinen sipulikasvi, jota käytetään koristekasvina. Maanalaisesta sipulista kasvaa kaksi lehteä ja 5–20 senttimetriä korkea kukinto. Kukat ovat sinertävän valkoiset ja kehälehdissä on tummemman siniset keskijuovat. Laji kukkii talvella tai varhain keväällä. Posliinihyasintti esiintyy alkuperäisenä Lounais-Aasiassa Turkista Kaukasiaan ja Iraniin. Laji on Pohjoismaissa joskus viljelykarkulainen. Suomessa sitä esiintyy yleistyvänä puutarhakarkulaisena eteläosassa ja posliinihyasintti on luokiteltu vakiintuneeksi tulokaskasviksi.
Jättiverbena

Jättiverbena ("Verbena bonariensis" tai "bonariense") on monivuotinen, koristekasvina viljelty verbenakasvi. Se kasvaa 40–150 senttimetriä korkeaksi. Sillä on pysty, niukkahaaraton varsi. Varsilehdet kasvavat vastakkaisina pareina. Lehdet ovat ruodittomat, kapeansuikeat, teräväsahalaitaiset, karheat ja alta huopakarvaiset. Kukinto on tiheä, terttumainen latvakukinto. Kukat ovat viisilukuisia, sinivioletteja, noin 5–6 mm pitkiä, teriöt ovat tyveltä torvimaiset ja kärjestä hieman vastakohtaisesti viisiliuskaiset.
Jättiverbena esiintyy alkuperäisenä Etelä-Amerikan keski- ja eteläosassa Perusta ja Brasiliasta Patagoniaan. Laji on myös levinnyt kaikille muille mantereille. Suomessa lajia esiintyy luonnonvaraisena 2000-luvun alusta alkaen. Se on viljelyperäinen uustulokas paikoitellen kaupunkien lähellä.
Valkoalpi

Valkoalpi ("Lysimachia clethroides") on monivuotinen, koristekasvina viljelty esikkokasvi. Se kasvaa 30–100 senttimetriä korkeaksi. Sillä on pysty, haaraton varsi. Varsilehdet kasvavat kierteisesti, ne ovat mustapisteisiä, soikean tai suikean muotoisia. Valkoalven kukinto on tiheä latvaterttu, joka koostuu runsaista pienistä valkoisista kukista. Kukan teriö on 5–7,5 millimetriä leveä. Hedelmänä on pallomainen kota. Lajinimi "clethroides" viittaa kletrojen ("Clethra") sukuun, joka kuuluu samaan lahkoon mutta eri heimoon.
Valkoalpi esiintyy alkuperäisenä itäisimmässä Aasiassa: Itä-Kiinassa, Koreassa, Japanissa, Vietnamissa ja Venäjän Kaukoidän Primorjessa. Sitä esiintyy viljelykarkulaisena tai tulokkaana myös Euroopassa ja Yhdysvalloissa.
Rikkilaukka

Rikkilaukka ("Allium flavum") on monivuotinen sipulikasvi, joka kuuluu laukkoihin ("Allium"). Sitä käytetään koristekasvina. Rikkilaukka kasvaa 10–50 senttimetriä korkeaksi. Lehdet kasvavat varren puoliväliin asti, niitä on kahdesta kolmeen kappaletta. Lehdet ovat sinivihreät ja litteät, 2 millimetriä leveät. Kukintona on sarja, jossa ei ole itusilmuja. Kukan kehälehdet ovat keltaiset, 5 mm pitkät, pyöreäkärkiset. Rikkilaukka esiintyy Euroopassa alkuperäisenä etelä-, kaakkois- ja itäosassa. Euroopan lisäksi se kasvaa Marokossa, Algeriassa, Turkissa, Kaukasiassa, Iranissa ja Kazakstanissa.
Vaarinlaukka

Vaarinlaukka ("Allium senescens") on monivuotinen sipulikasvi, joka kuuluu laukkoihin eli kotalaukkohin ("Allium"). Se kasvaa 10–35 senttimetriä korkeaksi. Lehtiä kasvaa varren tyvellä neljästä yhdeksään kappaletta, ne ovat litteät, 2–3 millimetriä leveät. Varsi on myös litteä, yläosassa kaksisärmäinen. Kukinto on monikukkainen sarja, kukan kehälehdet ovat punavioletit. Hedelmänä on kota.
Vaarinlaukkaa esiintyy Euroopassa ja Aasiassa, Länsi-Euroopasta Koreaan ja Amurin alueelle asti. Pohjoismaissa laji on harvinainen. Sitä esiintyy Ruotsissa ja myös Virossa, mutta ei Suomessa.
Englanninunikko

Englanninunikko eli keltavaleunikko ("Papaver cambricum") on Länsi-Euroopassa esiintyvä unikkolaji. Se on luokiteltu myös valeunikoihin (syn. "Meconopsis cambrica"). Englanninunikko on lyhytikäinen monivuotinen ruoho, jonka maitiaisneste on keltaista. Se kasvaa 30–60 senttimetriä korkeaksi. Varsi on pysty, niukkahaarainen ja harvaan karvainen. Lehdet ovat pariliuskaiset, päätöpariset, 8–20 cm pitkät, väriltään heleän vihreitä. Kukat kasvavat yksittäin varren päässä, halkaisija on 4–5 cm ja väri rikinkeltainen. Laji kukkii lähes koko kesän. Hedelmä on nuijamainen kota, pituus 17–30 mm.
Englanninunikko kasvaa luonnonvaraisena vuorten rinteillä ja kivikoissa, kosteissa ja osittain varjoisissa paikoissa. Se on myös koristekasvi ja Pohjoismaissa eteläosassa joskus villiintynyt.
Smithson Tennant

Smithson Tennant (30. marraskuuta 1761 Selby, Yorkshire, Englanti – 22. helmikuuta 1815 Boulogne-sur-Mer, Ranska) oli englantilainen kemisti. Hänet tunnetaan parhaiten siitä, että vuonna 1803 hän löysi osmiumin ja iridiumin liuottaessaan platinaa kuningasveteen. Hän myös osaltaan edisti ymmärrystä siitä, että timantti ja hiili ovat sama alkuaine.
Elämä ja ura.
Tennantin kiinnostus luonnontieteisiin alkoi jo varhain, ja koska hänen isoisänsä oli apteekkari, hän sai käyttöönsä kirjoja ja materiaaleja kemiallisia kokeita varten. Hän kävi Beverley Grammar Schoolia, ja nykyisin koulun sisäänkäynnin yläpuolella on osmiumin ja iridiumin löytäjän muistolaatta.
Tennant aloitti lääketieteen opinnot Edinburghissa vuonna 1781 Joseph Blackin oppilaana, mutta muutaman kuukauden kuluttua hän siirtyi Cambridgen yliopistoon, jossa hän omistautui kasvitieteelle ja kemialle. Hän valmistui lääketieteen tohtoriksi Cambridgesta vuonna 1796 ja osti samoihin aikoihin tilan Cheddarin läheltä, jossa hän teki maatalouskokeita.
Vuonna 1784 hän matkusti 23-vuotiaana Tanskaan ja Ruotsiin, jossa hän tapasi Carl Scheelen ja mineralogi Johan Gottlieb Gahnin. Vuonna 1786 Ranskassa hän tapasi Claude-Louis Berthollet'n ja mahdollisesti Antoine Lavoisier'n. Tennant nimitettiin kemian professoriksi Cambridgeen vuonna 1813, mutta hän ehti pitää vain yhden kurssin, ennen kuin kuoli onnettomuudessa Boulogne-sur-Merin lähellä, kun silta, jonka yli hän oli ratsastamassa, romahti.
Luigi Vanvitelli

Luigi Vanvitelli (26. toukokuuta 1700 Napoli – 1. maaliskuuta 1773 Caserta) oli italialainen arkkitehti, joka tunnetaan parhaiten Casertan palatsin suunnittelijana.
Vanvitelli opiskeli Niccolò Salvin johdolla, ja he suunnittelivat yhdessä Berninin piirtämän Palazzo Chigin fasadin laajennuksen. Vanvitelli suunnitteli useita rakennuksia, muun muassa Chiesa del Gésu –kirkon, kunnes alkoi työskennellä Casertan palatsin parissa. Palatsin tilaaja oli Espanjan kuningas Kaarle III, joka oli myös Napolin ja Sisilian kuningas. Palatsin oli määrä olla Bourbon-suvun kesäpalatsi, ja sen esikuvana oli Versaillesin palatsi. Casertan palatsissa on 1 200 huonetta, upea portaikko sekä kappeli ja teatteri. Palatsi puutarhoineen on nykyisin UNESCOn maailmanperintökohde.
Vanvitelli suunnitteli myös paavi Klemens XII:n tilauksesta Lazzaretton ja Arco Clementinon Anconaan sekä Napolin Chiesa dell’Annunciatan ja San Agostinon luostarin. Vanvitelli suunnitteli lisäksi Carolinon akveduktin, joka toi vettä Napoliin.
Kultainen Venla 2021

Kultainen Venla 2021 oli järjestyksessään kahdestoista Kultainen Venla -palkintogaala, jossa jaettiin palkintoja vuoden 2021 parhaille suomalaisille televisio-ohjelmille ja niiden tekijöille. Gaala oli tarkoitus järjestää 14. tammikuuta 2022 Kansallisoopperassa ja lähettää suorana MTV3:lla, mutta koronavirustilanteen vuoksi gaala siirrettiin järjestettäväksi 7. toukokuuta 2022. Gaalan juontajina toimivat Veronica Verho sekä Jaakko Saariluoma ja sen musiikkivieraana oli Lauri Tähkä.
Eniten ehdokkuuksia saivat Ylen sarjat "Sisäilmaa" ja "Aikuiset". Samat ohjelmat voittivat myös eniten palkintoja, kumpikin kolme.
Gaalalla oli MTV3:lla katsojia keskimäärin 487 000.
Over Now

Over Now on skotlantilaisen DJ-tuottajan Calvin Harrisin sekä kanadalaislaulajan The Weekndin musiikkikappale. Sen julkaisi Sony Music digitaalisesti ladattavana singlenä 28. elokuuta 2020. Kappaleen ovat sanoittaneet Harris, The Weeknd, Adam Feeney, Martin McKinney, Jason Quenneville, Dylan Wiggins, William Walsh, Sonjaya Prabhakar, Evren Omer ja Shola Phillips, joista kaksi ensimmäistä myös tuottivat sen. Kappaleen musiikkivideon ohjasi Emil Nava ja se julkaistiin singlen julkaisupäivänä.
"Over Now" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Australiassa, El Salvadorissa ja Ruotsissa sekä kolmenkymmenen parhaan joukkoon Kanadassa, Irlannissa, Norjassa, Singaporessa ja Skotlannissa. Lisäksi se on myynyt platinaa Brasiliassa.
The Hand of God

The Hand of God () on vuonna 2021 ensi-iltansa saanut italialainen draamaelokuva, jonka on ohjannut ja käsikirjoittanut Paolo Sorrentino. Sen pääosia esittävät Filippo Scotti, Toni Servillo, Teresa Saponangelo, Marlon Joubert, Luisa Ranieri, Renato Carpentieri, Massimiliano Gallo, Betti Pedrazzi, Biagio Manna ja Ciro Capano.
"The Hand of God" sai maailmanensi-iltansa Venetsian elokuvajuhlilla 2. syyskuuta 2021, jossa se kilpaili Kultaisesta leijonasta sekä palkittiin Tuomariston palkinnolla. Filippo Scotti palkittiin myös elokuvajuhlien Marcello Mastroianni -palkinnolla, joka annetaan parhaimmalle nousevalle näyttelijälle. Elokuva julkaistaan Netflixissä 15. joulukuuta 2021. Se lähetettiin Italiasta kilpailemaan parhaan kansainvälisen elokuvan Oscar-palkinnosta vuoden 2022 gaalaan.
By Your Side (Calvin Harrisin kappale)

By Your Side on skotlantilaisen DJ-tuottajan Calvin Harrisin ja englantilaislaulajan Tom Grennanin musiikkikappale. Sen julkaisi Sony Music digitaalisesti ladattavana singlenä 4. kesäkuuta 2021. Kappaleen ovat sanoittaneet Harris, Jamie Scott, John Newman, Mike Needle, Theo Hutchcraft ja Grennan, joista Harris myös tuotti sen. Kappaleen musiikkivideon ohjasi Emil Nava ja se julkaistiin 11. kesäkuuta 2021.
"By Your Side" oli kaupallisesti kohtalainen menestys, sen päästyä singlelistan kymmenen parhaan joukkoon Irlannissa, Isossa-Britanniassa ja Uudessa-Seelannissa sekä kahdenkymmenen parhaan joukkoon Belgian Valloniassa ja Unkarissa. Lisäksi se on myynyt Isossa-Britanniassa kultaa.
Take My Breath

Take My Breath on kanadalaislaulajan The Weekndin musiikkikappale. Sen julkaisivat XO sekä Republic Records The Weekndin "Dawn FM -"studioalbumin ensimmäisenä singlenä 6. elokuuta 2021. Kappaleen ovat sekä sanoittaneet että tuottaneet The Weeknd, Max Martin ja Oscar Holter. "Take My Breath" on lajityypiltään disko, tanssipop, synthpop, funk ja synthwave-kappale, johon on otettu elementtejä vaihtoehtorockista sekä psykedeelisestä popista. Kappaleen musiikkivideon ohjasi Cliqua ja se julkaistiin singlen julkaisupäivänä.
"Take My Breath" oli kaupallisesti valtava menestys, sen päästyä singlelistan kärkeen Israelissa sekä viiden parhaan joukkoon Belgiassa, Japanissa, Kanadassa ja Latviassa. Lisäksi se pääsi singlelistan kymmenen parhaan joukkoon Australiassa, Liettuassa, Norjassa, Ruotsissa, Sveitsissä, Tanskassa, Unkarissa ja Yhdysvalloissa.
Pikkumesipaunikko

Pikkumesipaunikko ("Monanthes minima") on maksaruohokasvien (Crassulaceae) heimoon, mesipaunikkojen ("Monanthes") sukuun kuuluva kasvilaji. Se on Kanariansaarilla Teneriffalla endeemisenä kasvava kasvilaji, josta voidaan erottaa kaksi alalajia: "Monanthes minima" ssp. "minima" ja "Monanthes minima" ssp. "adenoscepes".
Pikkumesipaunikko eroaa muista mesipaunikkolajeista ripsilaitaisten lehtiensä perusteella. Nimensäkin mukaisesti pikkumesipaunikon kukat ovat hyvin pienet, halkaisijaltaan vain 6 mm. Kukkien verhiö on väriltään violetti.
Näkkäläjoki

Näkkäläjoki () on Kemijoen vesistöön kuuluva noin 25 kilometrin mittainen joki Suomen Lapissa Enontekiön kunnassa. Se saa alkunsa Näkkäläjärvestä suhteellisen läheltä Kölin vedenjakajaa, mutta sen valuma-alue yltää Norjan puolelle. Joki virtaa pohjoisesta etelään virraten ohittaen Keijaraisen tunturin länsipuolelta. Aivan loppupäässä lähellä Hettaa se kääntyy jyrkästi itään Palovaaran lounaispuolelta laskien yhdessä Vaikkojoen kanssa Ounasjärven itäpuoliseen pieneen Periläjärveen ja sitä kautta Ounasjokeen. Joen pudotuskorkeus on 299 metriä. Joessa on muun muassa lohikaloja ja sen kalastukseen vaaditaan Enontekiön erämaakalastuslupia; muutoin se on ympärivuotisesti rauhoitettu.
Acoustic Adventures – Volume One

Acoustic Adventures – Volume One on power metal -yhtye Sonata Arctican ensimmäinen akustinen albumi koostettuna yhtyeen aiemmasta tuotannosta. Se julkaistiin 21. tammikuuta 2022 levymerkillä Atomic Fire.
Hovisäveltäjä

Hovisäveltäjä eli sopimussäveltäjä on laulun tai esimerkiksi elokuvamusiikin säveltäjä, joka säveltää jollekin tietylle artistille, levy-yhtiölle tai esimerkiksi elokuvatuotantoyhtiölle. Hovisäveltäjä toimii säveltäjänä joko yksinoikeudella, sopimussuhteisesti tai muuten pääasiallisena säveltäjänä.
Nimitys "hovisäveltäjä" (, ) juontaa juurensa ajasta, jolloin säveltäjät olivat hallitsijan tai kirkon palveluksessa. Hallitsijan palveluksessa toiminut säveltäjä kirjoitti musiikkia hallitsijan viihdyttämiseksi ja hovin tilaisuuksiin. Nimitystä käytettiin 1500-luvulta 1900-luvun alkuun. Perinnettä jatkaa myös nimikkosäveltäjän (engl. "composer-in-residence") toimi.
Kätkä

Kätkä voi tarkoittaa ainakin seuraavia:
Alfred Wegener -instituutti

Alfred Wegener -instituutti (, lyhennys: AWI; ) on Saksan kansallinen polaari- ja merialueiden tutkimuslaitos. Laitos on perustettu vuonna 1980. AWIn päätoimipisteet sijaitsevat Bremerhavenissa, mutta sillä on toimipisteet myös Potsdamissa, Helgolandissa ja Listissä Syltin saarella.
AWI on osa 18 Helmholtz-Gemeinschaftin yhteensä 18 tieteellis-teknisen tai biologis-lääketieteellisen tutkimuskeskuksen verkostoa. Helmholtz-Gemeinschaft on runsaan 5 miljardin euron vuosibudjetillaan ja yli 43 000 työntekijällään Saksan suurin tutkimuskeskuksia ylläpitävä yhteisö.
Tutkimuslaitoksella on tieteellistä työtä varten useita tutkimusaluksia. AWI:n lippulaiva on tutkimusjäänmurtaja Polarstern. Alfred Wegener -instituutti operoi myös Polar 5 ja Polar 6 -tutkimuslentokoneita sekä ylläpitää muun muassa Etelämantereella sijaitsevia Neumayer III ja Kohnen -tutkimusasemia, sekä yhteistyössä ranskalaisten kanssa Huippuvuorilla sijaitsevaa Koldewey-tutkimusasemaa (AWIPEV) ja yhteistyössä venäläisten kanssa Lenajoen suistoalueella Siperiassa sijaitsevaa Samoilov-saaren ikiroudan tutkimusasemaa ().
&lt;br clear=left&gt;
Selenolit

Selenolit eli selenomerkaptaanit tai selenotiolit ovat orgaanisia yhdisteitä, joille tunnusomainen funktionaalinen ryhmä on RSeH, missä R on orgaaninen ryhmä.
Ominaisuudet ja valmistus.
Selenolit ovat useimmiten reaktiivisia ja hapettuvat helposti diselenideiksi. Aromaattiset selenolit ovat hieman alifaattisia yhdisteitä stabiilimpia. Yhdisteet liukenevat vain hieman veteen. Tioleihin verrattuna selenolit ovat huomattavasti happamempia ja myös nukleofiilisempia.
Selenoleja voidaan valmistaa seleenin ja Grignardin reagenssin tai organolitiumyhdisteen reaktiolla, alkyylihalidin ja alkalimetalliselenidin reaktiolla tai pelkistämällä selenidejä, diselenidejä tai selenosyanaatteja.
Marv Films

Marv Films (tunnetaan yleisesti nimellä Marv ja tyylitelty nimellä MARV, ja aiemmin SKA Films) on brittiläinen elokuva ja televisio tuotantoyhtiö, jonka perustivat Matthew Vaughn ja Guy Ritchie vuonna 1997. Se tunnetaan parhaiten elokuvat "Layer Cake – diilerin käsikirja", "Tähtisumua", "Kick-Ass", ' ja '.
Pikkutiarella

Pikkutiarella ("Tiarella trifoliata") on rikkokasvien (Saxifragaceae) heimoon, tiarellojen ("Tiarella") sukuun kuuluva kasvilaji. Pikkutiarellan ja "Tiarella unifoliata" -lajin taksonominen asema sekä suhde toisiinsa eivät ole täysin selviä. Pikkutiarella on kuvattu alun perin Pohjois-Aasiasta, jossa sitä ei tosin esiinny. Pikkutiarellaa esiintyy Länsi-Kanadassa.
Pikkutiarellalla on vankka, tummanruskea juurakko, josta varret kohoavat. Varren tyvellä olevat lehdet ovat pitkäruotisia, korvakkeellisia ja kolmilehdykkäisiä. Lehdykät ovat hammaslaitaisia ja päättölehdykkä on kolmiliuskainen. Kukkien verholehdet ovat soikeita ja terälehdet valkoisia.
Pikkutiarella kasvaa metsissä kosteilla paikoilla.
Karl Russwurm

Karl Russwurm (1812 Domhof Ratzeburg – 1883 Tallinna) oli saksalainen historiantutkija ja sukututkija.
Russwurm oli vuodesta 1869 lähtien arkistonhoitajana Viron ritariston arkistossa Tallinnassa. Hänen lukuisista tutkimuksistaan mainittakoon:
The Power of the Dog

The Power of the Dog on vuonna 2021 ensi-iltansa saanut kansainvälisesti tuotettu draama- ja lännenelokuva, jonka on ohjannut ja käsikirjoittanut Jane Campion. Se perustuu Thomas Savagen samannimiseen romaaniin. Elokuvan pääosia esittävät Benedict Cumberbatch, Kirsten Dunst, Jesse Plemons ja Kodi Smit-McPhee.
"The Power of the Dog" sai maailmanensi-iltansa Venetsian elokuvajuhlilla 2. syyskuuta 2021, jossa Campion palkittiin parhaan ohjauksen Hopeisella leijonalla. Elokuva julkaistiin Netflixissä 1. joulukuuta 2021. Se sai positiivisen vastaanoton kriitikoilta, jotka ylistivät Campionin ohjausta, käsikirjoitusta sekä musiikkeja ja näyttelijäsuorituksia.
Antti Solja

Antti Eino Solja (7. marraskuuta 1923 Tampere – 3. marraskuuta 2011 Tampere) oli suomalainen yrittäjä ja yritysjohtaja, joka sai teollisuusneuvoksen arvonimen.
Soljan vanhemmat olivat Kiillon toimitusjohtaja Vilho (Ville) Henrik Solja ja Eine Hellin Ania ja puoliso vuodesta 1950 Airi Karin Klockars. Erkki Solja on heidän poikansa. Varatuomari, poliitikko Niilo Solja oli puolestaan Antti Soljan setä. Tampereen lyseosta ylioppilaaksi 1942 tullut Solja osallistui jatkosotaan ja opiskeli sitten Helsingin yliopistossa kemiaa, valmistuen filosofian kandidaatiksi 1950. 
Solja oli Kiillossa ensin tuotekehitystehtävissä 1950–1955 ja toimi sitten yhtiön teknillisenä johtajana. Vuonna 1963 hänestä tuli isänsä jälkeen Kiillon toimitusjohtaja, isä Ville jatkoi yhtiön hallituksen puheenjohtajana vuoteen 1975 asti. Soljan johdossa Kiillosta kehittyi liima- ja muovialojen merkittävä yritys, joka palveli erityisesti rakennus- ja puusepänteollisuutta, mutta myös vähittäisasiakkaita. Solja sai teollisuusneuvoksen arvonimen 1983. Seuraavana vuonna hän siirtyi Kiillon toimitusjohtajan tehtävästä hallituksen puheenjohtajaksi vuoteen 1996 asti. Solja, joka osallistui monin tavoin alansa ja alueelliseen yhteistyöhön, promovoitiin Tampereen teknillisen korkeakoulun kunniatohtoriksi 1987. Hän oli myös Saksan Liittotasavallan kunniakonsuli.
Nuorten talviolympialaiset 2020

Nuorten talviolympialaiset 2020 järjestettiin 9.–22. tammikuuta 2020 Lausannessa Sveitsissä. Kyseessä olivat kolmannet nuorten talviolympialaiset.
Lajit.
Lausannen kisaohjelmassa oli mukana 16 lajia kahdeksassa eri lajiryhmässä. Hiihtoalpinismi ja naisten yhdistetyn hiihto oli ensimmäistä kertaa mukana olympiaohjelmassa Lausannen kisoissa. Lisäksi uutuutena kisoissa pelattiin perinteisen jääkiekkoturnauksen lisäksi 3 vs 3 -pelimuodon sekajoukkueturnaus.
Petteri Mikkonen

Petteri Mikkonen (s. 28. kesäkuuta 1985 Tampere) on suomalainen tubettaja, joka tekee lähinnä tietovideoita. Ensimmäisen videonsa Mikkonen latasi Youtubeen vuonna 2016. elokuussa 2025 Petteri Mikkosen YouTube-kanavalla on yli 189 000 tilaajaa ja yli 66 miljoonaa katselukertaa. TikTokissa hänellä on yli 130 000 seuraajaa. Hän on aiemmin toiminut Suomen videovaikuttajat ry:n hallituksen puheenjohtajana. Nykyisin hän ei ole enää edes jäsen.
Mikkonen on koulutukseltaan filosofian maisteri ja opettaja, jonka pääaineena oli kemia. Hän on yläkoulun fysiikan ja kemian oppikirjailija.
Tubettamisen lisäksi Petteri Mikkonen tunnetaan myös suomenmestaruustason uimarina. Vuoden 2003 SM-kilpailussa hän sijoittui 200 metrin perhosuinnissa neljännelle sijalle. Hän edusti kilpailussa Tampereen NMKY:tä.
Sárospatak

Sárospatak on Unkarissa sijaitseva kaupunki. Sen asukasluku on noin 11 600, asukastiheys on 83.39/km2 (2019) ja pinta ala 139.1 km². Kaupunki sijaitsee Borsod-Abaúj-Zemplénin läänissä. Kaupunki on Unkarissa suosittu matkailukohde.
Saint-Agnan (Nièvre)

Saint-Agnan on kunta Ranskassa Nièvren departementissa Burgundi-Franche-Comtén alueella. Se sijaitsee Cousinjoen varrella, noin 43 kilometriä Château-Chinon (Ville)’n kaupungista koilliseen.
Kunnan läpi virtaava joki padottiin vuonna 1969 tuottamaan sähköä, ja samalla muodostui lähialueen juomavesivarannoksi 140 hehtaarin kokoinen tekojärvi Lac de Saint-Agnan. Pato on 160 metriä pitkä ja 16 metriä korkea. Kalaisa järvi on suosittu matkailukohde. 
Kunta on osa Morvanin luonnonpuistoa ("Parc naturel régional du Morvan").
Pyterlahti

Pyterlahti on Virolahdella sijaitseva rannikkokylä. 
Se sijaitsee noin 35 km Haminasta itään, Virolahden merenlahden länsipuolella. Kylän poikki kulkee kuninkaantie ja entisaikaan siellä sijaitsi kestikievari. 
Kylä on tunnettu erityisesti historiallisesta Pyterlahden kivilouhoksesta. Kylässä on 1600-luvulta alkaen sijainnut kartano, Pyterlahden hovi. Kylään vuonna 1873 rakennettu tyttökoulu on ensimmäisiä varsinaisia Suomeen rakennettuja koulurakennuksia. Rakennus toimi kansakouluna aina vuoteen 1975 asti. Nykyään rakennuksessa toimii Virolahden kotiseutumuseo, joka on avoinna kesäisin.
Pyterlahden kylä mainitaan J. Karjalaisen kappaleessa Terve, Sirkka Lautamies vuodelta 2018.
Saint-André-en-Morvan

Saint-André-en-Morvan on kunta Ranskassa Nièvren departementissa Burgundi-Franche-Comtén alueella. Se sijaitsee Curejoen varrella, noin 47 kilometriä Château-Chinon (Ville)’n kaupungista pohjoiseen.
Saint-Andrén kirkon on tyyliltään romaaninen, ja sen vanhimmat osat ovat 1100-luvulta. Kirkon laiva on 1500-luvulta. Kirkko esiintyy taidemaalari Jean-Baptiste Camille Corot’n maalauksessa, joka on nähtävillä Louvren taidemuseossa.
Kunta on osa Morvanin luonnonpuistoa ("Parc naturel régional du Morvan").
Aleksi Sarasmaa

Aleksi Sarasmaa (s. 1994) on suomalainen lakimies ja poliitikko. Koulutukseltaan Sarasmaa on oikeustieteen maisteri ja varatuomari. Sarasmaa toimi vuosina 2017–2019 Suomen Kristillisdemokraattisten Nuorten puheenjohtajana. Sarasmaa oli kristillisdemokraattien ehdokas myös vuoden 2019 eduskuntavaaleissa. Vuonna 2021 Sarasmaa siirtyi kokoomukseen ja oli puolueen ehdokkaana kuntavaaleissa Espoossa. Hän keräsi vaaleissa 124 ääntä, mikä ei riittänyt valtuustopaikkaan. Sarasmaa on ehdolla myös vuoden 2025 kuntavaaleissa Espoossa.
Ura.
Työskentelee sotilaslakimiehenä Puolustusvoimissa ja on suorittanut tuomioistuinharjoittelun Länsi-Uudenmaan käräjäoikeudessa.
Yksityiselämä.
Aleksi Sarasmaa on syntynyt Imatralla vuonna 1994. Hänen isänsä on sisäministeriön kansliapäällikkö Matti Sarasmaa.
Sarasmaa on naimisissa ja kahden lapsen isä.
Liuskapurokki

Liuskapurokki ("Boykinia aconitifolia") on rikkokasvien (Saxifragaceae) heimoon, purokkien ("Boykinia") sukuun kuuluva kasvilaji.
Liuskapurokki voi kasvaa noin 75 cm korkeaksi ja maanalaisen juurakkonsa myötä se voi levittäytyä laajallekin alueelle. Kukkivien yksilöiden varsien väri vaihtelee tummanpunaisesta ruskeaan. Varsien tyvellä olevat lehdet ovat liuskaisia ja voivat olla enintään noin 6 cm pitkiä ja 13 cm leveitä. Kukat sijaitsevat monihaaraisina ryhminä varsien päissä ja ovat pieniä sekä valkoisia. Liuskapurokki kukkii loppukeväästä kesään.
Liuskapurokki kasvaa alkuperäisenä kosteilla ja kivikkoisilla purojen varsilla, lampien ja järvien rannoilla sekä muilla kosteilla metsämailla Appalakkien alueen keski- ja eteläosissa.
Liuskapurokkia voidaan kasvattaa koristekasvina. Se kasvaa parhaiten kosteassa, mutta hyvin vettä läpäisevässä, happamassa ja runsasravinteisessa hiekkapohjaisessa maaperässä puolivarjossa. Liuskapurokki ei kestä kasvupaikan kuivumista, eikä erityisen hyvin myöskään kilpailua muiden kasvilajien kanssa.
Karl-Petter Thorwaldsson

Karl-Petter "Kålle" Thorwaldsson (s. 1964 Lessebo) on ruotsalainen sosiaalidemokraattisen puolueen poliitikko ja Ruotsin entinen elinkeinoministeri. Hän on toiminut myös puheenjohtajana keskusammattijärjestö LO:ssa (2012–2020) ja Työväen Sivistysliitto ABF:ssa (2004–2012). Ennen ministeriksi nousuaan hän työskenteli neuvonantajana teräsyhtiö SSAB:ssa.
Yksityiselämä.
Thorwaldsson elää avoliitossa ja hänellä on kolme aikuista lasta, joista yksi on bonuslapsi.
Jiska Gröhn

Jiska Jeremia Gröhn (s. 1989–1990 Halsua) on suomalainen teologi, entinen lähetystyöntekijä ja entinen poliitikko. Vuonna 2017 Gröhn toimi Suomen Kristillisdemokraattisten Nuorten puheenjohtajana. Aikaisemmin Gröhn on toiminut myös Varusmiesliiton hallituksessa ja sopimussotilaana Puolustusvoimissa sotilasdiakonina. Koulutukseltaan Gröhn on teologian maisteri. Vuodesta 2019 lähtien Gröhn työskenteli SLEY:n lähetystyöntekijänä Keniassa. 
Gröhn työskentelee opinto-ohjaajana Kokkolassa Keski-Pohjanmaan koulutusyhtymässä. Gröhn työskentelee Kälviällä Lucina Hagmanin koulussa opinto-ohjaajana ja ennen historian ja uskonnon opettajana. Aiemmin Gröhn on ollut peruskoulun opinto-ohjaajana, työpaikkanaan Isokylän koulu Kokkolassa.
Vaahtera-angervo

Vaahtera-angervo ("Mukdenia rossii", syn. "Aceriphyllum rossii") on rikkokasvien (Saxifragaceae) heimoon kuuluva kasvilaji.
Vaahtera-angervo on monivuotinen ruohovartinen kasvi, joka kasvaa samankaltaisina mättäinä kuin keijunkukat. Mättäät kasvavat noin 30 cm korkeiksi. Vaahtera-angervon lehdet ovat enintään 13 cm pitkiä, pyöreähköjä ja 5–9-liuskaisia. Kukat sijaitsevat haaraisissa terttumaisissa kukinnoissa, jotka kohoavat lehtien yläpuolelle noin 40 cm korkeuteen. Kukat ovat muodoltaan kellomaisia ja väriltään valkoisia. Vaahtera-angervo kukkii aikaisin keväällä huhtikuussa.
Vaahtera-angervo kasvaa alkuperäisenä kivisillä rinteillä ja jokilaaksoissa Kiinassa Mantšuriassa sekä Korean niemimaalla. Koristekasvina vaahtera-angervo menestyy kosteassa ja hyvin vettä läpäisevässä maaperässä puolivarjoisella kasvupaikalla. Kasvualueensa pohjoisosissa se selviää myös täydessä auringon valossa. Kasvupaikan vakaat kosteusolosuhteet ovat lajin kannalta merkittävät. Ajan kuluessa kasvit voivat levittäytyä maanalaisen juurakkonsa avulla ja suotuisilla kasvupaikoilla laji voi myös tuottaa siemeniä.
Vaahtera-angervon tieteellisen nimen lajinimi ("rossii") viittaa 1777–1856 eläneeseen brittiläiseen Sir John Rossiin.
Euroopan kansanpuolueen nuoret

Euroopan kansanpuolueen nuoret (, lyh. YEPP) on Euroopan kansanpuolueen eurooppalainen nuorisojärjestö. Järjestö on perustettu vuonna 1997 ja se on keskusta-oikeistolaisten poliittisten nuorisojärjestöjen yhteistyöelin. YEPP on Euroopan suurin poliittinen nuorisojärjestö. Järjestöön kuuluu yhteensä 63 nuorisojärjestöä 39 maasta. YEPP:in hallitus valitaan kaksivuotiskaudelle. YEPP:n puheenjohtaja on ollut vuodesta 2025 lähtien itävaltalainen Euroopan parlamentin jäsen Sophia Kircher.
William Saunders Crowdy

William Saunders Crowdy (1847–1908) oli afroamerikkalainen uskonnollinen johtaja. Hän oli yksi Black Hebrew Israelites -liikkeen alkuunpanijoista ja sen Church of God and Saints of Christ -alajärjestön perustaja.
Elämäkerta.
Crowdy syntyi orjaksi Marylandissa. Hän onnistui pakenemaan vuonna 1863 ja liittyi Unionin armeijaan, jossa hän oli kokin tehtävissä. Palveluksensa jälkeen hän asettui Guthrieen Oklahomaan, missä hän toimi diakonina paikallisessa baptistikirkossa ja oli vapaamuurarien aktiivinen jäsen. Hän asui väliaikaisesti Kansas Cityssä ja avioitui Lovey Yates Higginsin kanssa.
Vuonna 1893 Crowdyn käytöksen kerrotaan muuttuneen omituiseksi. Hän ei ollut aina tietoinen, jos hänelle yritettiin puhua, ja hän saattoi istua tuijottaen pitkiä ajanjaksoja. Hän myös liikutteli huuliaan päästämättä mitään ääntä. Hänen vaimonsa epäili häntä juopottelusta ja kielsi häntä osallistumasta vapaamuurarien tapaamisiin. Crowdy ei kuitenkaan ollut käyttänyt alkoholia, ja hän väitti olleensa yhteydessä Jumalaan ja saaneensa näkyjä, joissa häntä kehotettiin perustamaan "todellinen kirkko". Tämä huipentui kokemukseen, jossa hän kuuli äänen kehottavan häntä juoksemaan, ja hän asettui metsään nukkumaan; hän näki unen, jossa oli useita kirkkojen mukaan nimettyjä pöytiä oksennuksen peitossa, ja ainoassa puhtaassa pöydässä luki "Church of God and Saints of Christ", ja hän sai säännöt seurakuntaa varten ja söi Raamatun. Tämän kokemuksen jälkeen hän alkoi keräämään seuraajia ympäri keskilänttä ja perusti ensimmäisen seurakuntansa Kansas Cityssä vuonna 1896. Pian seurakuntia perustettiin muuallekin Yhdysvaltoihin, ja Crowdy lähetti lähetyssaarnaajia myös Etelä-Afrikkaan vuonna 1903.
Crowdy opetti mustien, aasialaisten ja intiaanien olevan muinaisten israeliittien jälkeläisiä. Hänen seurakuntansa yhdisteli Vanhan Testamentin juutalaisia rituaaleja kristillisten oppien kanssa, mutta ajan myötä alensi Jeesuksen roolin Jumalasta profeetaksi. Hän käytti runsaasti vaikutteita vapaamuurariudesta, ja useat hänen oppilaansa olivat vapaamuurareita.
Tiina Tuomela

Tiina Tuomela (s. 1960 Pori) on suomalainen lääkäri ja poliitikko. Tuomela on toiminut Kristillisdemokraattien varapuheenjohtajana vuosina 2017–2019 ja uudelleen vuodesta 2021 lähtien. Koulutukseltaan Tuomela on lääketieteen ja kirurgian tohtori. Tuomela on Vantaan kaupunginvaltuutettu ja sosiaali- ja terveyslautakunnan jäsen.
Tuomela työskentelee lastenlääkärinä ja on perehtynyt lasten allergisiin sairauksiin sekä astman hoitoon. Tuomela on ollut kristillisdemokraattien ehdokas eduskuntavaaleissa 2015 ja 2019 sekä eurovaaleissa 2019. Tuomela on vuodesta 2018 toiminut Rekolan seurakunnan seurakuntaneuvoston ja Vantaan yhteisen kirkkovaltuuston jäsenenä. Tuomela on toiminut edustajana myös Euroopan kansanpuolueen naisjärjestössä.
Chrząszcz

Chrząszcz () on puolalaisen kirjailijan Jan Brzechwan runo, jota pidetään yhtenä vaikeimmin lausuttavista teksteistä puolalaisessa kirjallisuudessa. Se voi aiheuttaa ongelmia jopa aikuisille, äidinkieleltään puolankielisille. 
Runon ensimmäiset rivit:
Ensimmäinen säe ”W Szczebrzeszynie chrząszcz brzmi w trzcinie” ("Szczebrzeszynissä kuoriainen ääntelee ruo'oissa.") on puolankielinen kielivoimisteluloru.
Szczebrzeszynin kaupunkiin pystytettiin vuonna 2002 muistomerkki runon kuoriaiselle, ja siitä lähtien siellä on pidetty vuosittainen veistosfestivaali.
Daniel Oliver

Daniel Oliver (6. helmikuuta 1830 – 21. joulukuuta 1916) oli englantilainen kasvitieteilijä ja myös kasvitieteilijänä tunnetun Francis Wall Oliverin isä. Daniel Oliverista käytetään tieteellisten nimien yhteydessä auktorilyhennettä Oliv..
Daniel Oliver työskenteli Royal Botanic Gardensin herbaariokokoelmissa 1860–1890 ja kasvitieteen professorina Lontoon University Collegessa 1861–1888. Ollessaan professorina Oliver julkaisi John Stevens Henslowin käsikirjoitukseen ja materiaaleihin pohjautuvan teoksen "Lessons in Elementary Biology" vuonna 1864. Oliverin mukaan kirja olisi hyvä oppikirja perusasteen kouluihin sekä yleisesti nuorille, joille luokka- ja laboratorio-opetus ei ollut kaikkein ominta. Kirjasta otettiin useampia uusintapainoksia ainakin vuoteen 1891 asti.
Oliver palkittiin vastavalittuna jäsenenä vuonna 1893 Linnean Societyn kultamitalilla ja vuonna 1884 Royal Societyn mitalilla. Vuonna 1895 Philippe Édouard Léon van Tieghem kuvasi itäisessä Afrikassa kasvavan, Loranthaceae-heimoon kuuluvan kasvisuvun Daniel Oliverin mukaan nimellä "Oliverella".
Oliver kuoli sydämenpysähdykseen talossaan Lontoossa vähän ennen joulua 1916.
Girl Like Me

Girl Like Me on yhdysvaltalaisyhtyeen Black Eyed Peasin ja kolumbialaisen laulaja-lauluntekijän Shakiran musiikkikappale. Sen julkaisi Epic Records Black Eyed Peasin Translation-studioalbumin viidentenä singlenä 19. kesäkuuta 2020. Kappaleen ovat sanoittaneet Black Eyed Peas, Shakira, Brendan Buckley, Johnny Goldstein, Albert Menendez sekä Tim Mitchell ja sen tuottivat will.i.am, Shakira sekä Johnny Goldstein. Kappaleen musiikkivideon ohjasi Rich Lee ja se julkaistiin 4. joulukuuta 2020.
"Girl Like Me" oli kansainvälinen menestys, sen päästyä singlelistan kärkeen El Salvadorissa sekä viiden parhaan joukkoon Belgian Valloniassa, Guatemalassa, Meksikossa, Panamassa, Paraguayssa, Perussa, Puerto Ricossa, Ranskassa ja Uruguayssa.
Don’t Wait Up

Don’t Wait Up on kolumbialaislaulajan Shakiran musiikkikappale. Se julkaistiin hänen tulevan kahdennentoista studioalbumin ensimmäisenä singlenä 16. heinäkuuta 2021. Se on Shakiran ensimmäinen täysin englanninkielinen kappale sitten vuonna 2016 julkaistun kappaleen "Try Everything". Kappaleen musiikkivideon ohjasi Warren Fu ja se julkaistiin singlen julkaisupäivänä. Video kuvattiin Espanjan Teneriffalla.
"Don’t Wait Up" oli kaupallinen menestys, sen päästyä singlelistan kärkeen Guatemalassa ja laulajan kotimaassa Kolumbiassa sekä viiden parhaan joukkoon Costa Ricassa, Hondurasissa ja Paraguayssa.
In the Morning

In the Morning on yhdysvaltalaislaulajan Jennifer Lopezin musiikkikappale. Se julkaistiin digitaalisesti ladattavana singlenä 27. marraskuuta 2020. Kappaleen ovat sanoittaneet Daniel Rondon, Jackson Foote, James Abrahart, Lopez, Jeremy Dussolliet, Johnny Simpson, Patrick Ingunza ja Tim Sommers, joista Foote sekä Simpson myös tuottivat sen. Kappaleen musiikkivideo julkaistiin 15. tammikuuta 2021. Videon ensiesitys tapahtui Triller-sovelluksessa.
"In the Morning" oli kaupallisesti huono menestys, sillä se pääsi singlelistalle ainoastaan Unkarissa. Lopez on esittänyt kappaleen ensimmäisen kerran livenä vuosittain esitettävässä uudenvuoden ohjelmassa Dick Clark’s New Year's Rockin’ Eve Manhattanin Times Squarella 31. joulukuuta 2020.
Philippe Édouard Léon van Tieghem

Philippe Édouard Léon van Tieghem (19. huhtikuuta 1839 – 28. huhtikuuta 1914) oli ranskalainen kasvi- ja sienitieteilijä. Hän on tutkinut muun muassa kasvien taksonomiaa sekä kuvannut ja nimennyt monia kasvitaksoneita. Van Tieghem kirjoitti erityisen paljon Loranthaceae-heimoon liittyviä artikkeleita, ja monet hänen taksonomisista kirjoituksistaan ovat säilyneet tähän päivään asti. Van Tieghemistä käytetään tieteellisten nimien yhteydessä auktorilyhennettä Tiegh..
Van Tieghemin isä oli tekstiilikauppias ja kuoli Martiniquella keltakuumeeseen ennen van Tieghemin syntymää. Van Tieghemin äiti kuoli myös pian hänen isänsä kuoleman jälkeen. Van Tieghem oli yksi vanhempiensa viidestä lapsesta.
Van Tieghem pääsi opiskelemaan École normale supérieuren korkeakouluun ja työskenteli sittemmin Louis Pasteurin laboratoriossa. Siellä van Tieghem tutustui sienten viljelyyn ja kehitti "van Tieghemin solun" eli kojeasetelman, jolla pystyttiin tarkastelemaan sienirihmaston kasvua mikroskoopilla. Vuonna 1864 van Tieghem saavutti tohtorin arvon fysikaalisissa tieteissä väitöskirjallaan "Recherches sur la fermentation de l'urée et de l'acide hippurique" ja kaksi vuotta myöhemmin luonnonhistoriassa. Vuosina 1873–1886 van Tieghem toimi opettajana Pariisin École Centrale -korkeakoulussa ja 1878–1914 professorina Ranskan kansallisessa luonnonhistorian museossa (Muséum national d'histoire naturelle). Vuonna 1876 van Tieghem kuvasi ensimmäisenä blastomykoosin.
Muinaissaksi

Muinaissaksi eli muinaisalasaksa, oli germaaninen kieli ja varhaisin kirjoitettu muoto alasaksan kielestä . Se on länsigermaaninen kieli, ja on läheistä sukua anglo-friisiläisille kielille.
Ě

Ě, ě on tšekin ja sorbin kielten aakkonen. Se on muodostettu kirjaimesta E lisäämällä siihen hattu. 
Ě tšekin kielessä.
Kirjain ě on jäänne muinaistšekin palatalisaatiosta. Alkuperäinen palataaliäänne, jat "ě" katosi ja muuttui äänteeksi tai , mutta säilyi kirjaimena.
Kirjain ei koskaan esiinny sananalkuisesti, ja sen äännearvo riippuu edeltävästä kirjaimesta:
Cambia el Paso

Cambia el Paso on yhdysvaltalaislaulajan Jennifer Lopezin sekä puertoricolaislaulajan Rauw Alejandron musiikkikappale. Sen julkaisivat Nuyorican ja Sony Latin 5. heinäkuuta 2021. Kappaleen ovat sanoittaneet Lopez, Reggi El Auténtico, Georgia Ku, Andrés Castro, Jonas Jurström, Victor Thell, Mr. Naisgai, Caleb Calloway sekä Rauw Alejandro, joista Jurström ja Thell myös tuottivat sen. Kappaleen musiikkivideon ohjasi Jessy Terrero ja se julkaistiin 9. heinäkuuta 2021. Video kuvattiin Miami Beachillä 8.-9. kesäkuuta 2021.
"Cambia el Paso" oli kaupallisesti kohtalainen menestys, sen päästyä singlelistan kymmenen parhaan joukkoon Dominikaanisessa tasavallassa, Guatemalassa, Panamassa ja Puerto Ricossa. Lopez esitti kappaleen ensimmäisen kerran livenä Global Citizen Live-konsertissa New York Cityssä 26. syyskuuta 2021.